Sumba bubuketo

Sumba bubuketo, konata ankaŭ kiel Sumba malgranda akcipitrostrigo (Ninox sumbaensis), estas specio de strigoj en la familio Strigedoj kaj genro Ninox. Ĝi estas endemio de la insulo Sumbo, Indonezio, kie ĝi vivas en natura habitato de subtropikaj aŭ tropikaj malsekaj arbaroj de malaltaj teroj. Ĝi estas minacata pro habitatoperdo.

Historio
En la 1980-aj jaroj, ornitologoj sciis, ke ekzistas nekonata specio de strigo sur la insulo Sumbo. Filogenetika analizo farita sur specimena plumo montris, ke la strigo estis nekonata specio en la genro Ninox. La birdo havis karakterizan malaltan fajfan krion "kiu", ripetatan je kvarsekundaj intervaloj, kiu distingis ĝin de aliaj konataj specioj de strigoj. Kiam ĉi tiu krio estis registrita kaj reludigita sur Sumbo, estis respondo de loĝantaj birdoj. Fine de 2001, specimeno de la birdo estis akirita, ebligante detalan priskribon por la unua fojo; ĝi estis nomita Ninox sumbaensis, la malgranda bubuko.

Aspekto
La malgranda bubuko estas ĉirkaŭ 23 cm longa kaj pezas 90 g. La kapo estas griza kun fajna malhela strieco kaj distingaj blankaj brovoj, sed malklara vizaĝdisko. La beko estas granda kaj flava, la okuloj estas flavaj kaj ne estas oreltufoj. La supraj partoj estas helbrunaj kun larĝe apartigitaj, malhelaj ondecaj markoj, kaj la subaj partoj estas blankecaj kun fajnaj malhelaj ĉevronoj. La vosto estas palruĝecbruna kun malhela strieco. La kruroj kaj ungegoj estas flavaj. Ĉi tiu birdo estas pli malgranda kaj havas relative pli longajn flugilojn ol la samgenra Sumba bubuko (Ninox rudolfi), kiu same troviĝas sur la insulo.

Ekologio
Malmulto estas konata pri ĉi tiu birdo. Pluraj paroj estis observitaj en primara kaj sekundara arbaro, sed ne en la ĉirkaŭa malferma tereno, kie la Sumba bubuko ĉasas. La konserva statuso de ĉi tiu strigo estas taksita kiel "Endanĝerigita" fare de la Internacia Unio por la Konservo de Naturo, ĉar ĝi havas malgrandan teritorion, modere malgrandan totalan populacion kaj verŝajne malpliiĝas laŭ abundo pro senarbarigo.

Referencoj

 Olson, Storrs L. (1985): IX.C. Strigiformes. En: Farner, D.S.; King, J.R. & Parkes, Kenneth C. (eld.): Avian Biology 8: 129–132. Academic Press, New York.
 Kennedy, R.S., Gonzales P.C., Dickinson E.C., Miranda Jr, H.C., Fisher T.H. (2000) A Guide to the Birds of the Philippines, Oxford University Press, Oxford.

 Eksteraj ligiloj 

 Owl Pages

Kategorio:Strigedoj
Kategorio:Birdoj de Azio
Kategorio:Birdoj de Indonezio